UMongameli Ramaphosa Uzakhokhela Iqula leSouth Africa Lokuyavalelisa uMugabe
URamaphosa uzahamba lequla elikhangelelwe ukuba leziphathamandla zikahulumende wakhe kanye lezebandla elibusayo eleAfrican National Congress (ANC).
WASHINGTON DC — UMongameli Cyril Ramaphosa wakweleSouth Africa uzakuya eHarare ngoMgqibelo ukuyavalelisa uMnu Robert Mugabe. Isidumbu sikaMugabe, yena obhubhe ngeviki ephelileyo, sizatshengiswa inkokheli yakwamanye amazwe enkundleni yeNational Sports Stadium. UMnu Ramaphosa uzahamba lequla elikhangelelwe ukuba leziphathamandla zikahulumende wakhe kanye lezebandla elibusayo leAfrican National Congress (ANC). Abakuqula leli bagoqela umphathintambo obona ngobudlelwano beSouth Africa lamanye amazwe uNkosikazi Naledi Pandor, umphathintambo wezomvikela uNkosikazi Nosiviwe Mapisa-Nqakula, umphathintambo obona ngokusebenza kwamapholisa uMnu Bheki Cele lomphathintambo weState Security uAyanda Dlodlo. Embikweni awethule ngoLwesihlanu, unobhala jikelele weANC uMnu Ace Magashule uthe ibandla lakhe lilobudlelwano obukhulu lelZanu PF, obasukela kudala amabandla womabili esasempini yenkululeko. Kusenjalo, owake waba nguMongameli weSouth Africa, yena osefikile eZimbabwe uMnu Thabo Mbeki, uthi umsebenzi owenziwa nguMugabe kunkululeko yeAfrica umkhulu. “Size lapha ukuzoduduza imuli, uhulumende kanye labantu beZimbabwe,” kutsho uMbeki. Abenhlanganiso ezizimeIeyo lamabandla aphikisayo afana leleEconomic Freedom Fighters (EFF) labo bakhangelelwe ukuthumela amaqula. Kuyonale iviki ibandla leEFF libe lombuthano wokukhumbula uMugabe. Umkhokheli walelibandla uMnu Julius Malema uveze ukuthi ngesikhathi ethonisiswa ngodaba lwengoma yakhe ethi “Dubula “bhunu,” uMugabe wamtshela ukuthi uvunyelwe ukuzezihlalela eZimbabwe uzamvikela nxa efuna. Lanxa kulezizalwane zeZimbabwe ezihlala kweleSouth Africa ezisithi kazilandaba lokubhubha kukaMugabe, zikhona ezinye ezithi ziphatheke kabi. “Yona ifeeling yokuthi kulomuntu olahlekileyo empilweni yami yona ibikhona but into engenze ngingayingcwaba umkhulu enginayo imali ngoba bengicabanga ukuthi njengomphathi welizwe kuzobakhona imota zamahala ngoba ngibona umuntu owa-replacer umkhulu engumbusi omubi ukwedlula umkhulu,” kutsho uNkosazana Maggie Ndlovu.